  Туспуктэм: Руслан Нуриахметов Майя Бывальцева Глазкарысь ЗАГС-ын кузпалъяськем сярысь кун регистрациез удмурт кылын ортчыны луоз. Та дыре 15-тӥ но 22-тӥ коньывуонлы куриськонъёсты куто. Со сярысь ивортодэтъя «Удмуртия» агентстволы Глазкар админстрациысь ЗАГС управленилэн кивалтӥсез Наталья Кумпяк вераз. « Ми шаертодонъя музейын тодӥмы, кыӵе дыре азьвыл удмуртъёс сюан шудылӥзы. Со урожаез утялтэм бере ӵемгес луылэ вылэм. Соин ик ми та нуналъёсты бырйимы » Наталья Кумпяк, Глазкарысь ЗАГС управленилэн кивалтӥсез Солэн верамезъя, управлениын удмурт кылэз тодӥсь ӧнерчизы вань, со кун регистрациез удмурт кылын ортчытны сценарий гожтӥз. Сӥё-дано ужрадэз нуись удмурт дӥськутэн луоз. « Курисьёс луизы ке, со сяме пырыны быгатоз – урожаез октэм бере» Наталья Кумпяк, Глазкарысь ЗАГС управленилэн кивалтӥсез Озьы ик Наталья Кумпяк пусйиз, регистрация кык кылын мыноз – удмурт но ӟуч. Тодэ вайытом, ивортодэтъя «Удмуртия» агентство азьвылгес тодӥз вал, кытын гожтӥськонэз удмурт кылын нуыны быгато но вань-а сюанэз удмурт кылын ортчытыны мылкыд карисьёс. Тегъёс: ЗАГС удмурткыл Глазкар Удмуртия семья  